**ČETVRTAK, 7.5.2020.**

Dragi moji drugaši!

Sve vas želim pohvaliti zbog uspješno riješenog RL iz matematike! Vidi se da ste tablicu množenja usvojili i da vam rješavanje zadataka s više računskih radnji ide kao od šale. Jako sam sretna zbog toga!

Evo što sam vam za danas pripremila…

Već ste imali prilike vidjeti i naučiti puno toga o vodama u Školi na trećem.

Danas ćemo se malo prisjetiti nekih sadržaja.

**PRIRODA I DRUŠTVA – Vode u zavičaju (udžbenik str. 86. i 87.)**

Sjećate se da smo 22.3. obilježili Dan voda?

Tada smo puno govorili o vrstama voda, njihovoj važnosti i opasnostima koje im prijete od ljudi (ONEČIŠĆENJE, ZAGAĐENOST).


Prisjetimo se najvažnijeg…

****

**Tekućice su vode koje teku, a stajaćice su vode koje ne teku.**

**Najmanja voda stajaćica je LOKVA, zatim slijede BARA, RIBNJAK, MOČVARA, JEZERO i najveća je MORE.**

**Gotovo sve vode su slatke**. **Jedina voda koja je slana je MORE**. Naš zavičaj može se pohvaliti prekrasnim **Jadranskim morem** koje nas svojom čistoćom, raznovrsnošću i ljepotom ostavlja bez daha. Mnoge zanimljivosti o Jadranskom moru otkrio nam je Gabrijel u svojem istraživanju, a neki od vas upoznali su nas i s njegovim stanovnicima (ribe, školjke, morski jež, dupin…)



**Tekućice teku od svog IZVORA prema UŠĆU. Dijelovi tekućice su: izvor, ušće, desna i lijeva obala. Stranu obale određujemo tako da nam je izvor iza leđa, a ušće ispred nas. Tako gledano, s naše lijeve strane je LIJEVA OBALA, a s desne DESNA OBALA.**





Jeste li zapamtili kako se zove rijeka koja protječe kroz naš grad i po kojoj je dobio ime?

Naravno, to je **rijeka RJEČINA** koja se upravo u gradu Rijeci ulijeva u Jadransko more.

Voda nam je potrebna za piće, pripremu hrane i održavanje osobne higijene. Mi Riječani (stanovnici Rijeke) imamo tu sreću da iz slavine pijemo čistu i kvalitetnu vodu zahvaljujući nezagađenim izvorištima.

**Zato vodu treba cijeniti, štedjeti i čuvati od onečišćenja.** Onečišćena voda štetna je za zdravlje ljudi, biljaka i životinja.

Ne želimo da naše vode izgledaju poput ove na sljedećoj fotografiji, zar ne?



Sljedeći put ćemo nešto zapisati i u bilježnicu, a vi sada malo proučite udžbenik jer će vam on pomoći u rješavanju **RB na str.85. i 86. Riješite 1.,2.i 3. zadatak.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**HRVATSKI JEZIK – Imenice (ponavljanje)**

Prije nego krenemo na ponavljanje imenica pregledajte si jučerašnju vježbu velikog slova.

ANA JE JUTROS DOPUTOVALA BRODOM IZ SPLITA. U LUCI SU JE DOČEKALI TATA MARKO I SESTRA IVANA. S NJIMA JE BIO I NJIHOV PSIĆ FLOKI. AUTOM SU PROŠLI ADAMIĆEVOM ULICOM I ULICOM KRALJA TOMISLAVA. ANA I IVANA STANUJU S RODITELJIMA U ULICI BRAĆE BAČIĆ. SUTRA ĆE SVI ZAJEDNO IĆI NA IZLET U NOVI VINODOLSKI.

NA TRGU IVANA MAŽURANIĆA DOČEKAT ĆE IH BAKA MARIJA I DJED JOSIP.

Sada tek možemo dalje.

Od zadanih imenica sastavi i zapiši u pisanku **5 rečenica**. Svaka rečenica neka ima najmanje **5 riječi**. Kod sastavljanja pokušaj iskoristiti što više zadanih imenica. Zatim **ravnalom podcrtaj sve imenice u rečenicama.**



U pisanke napišite sljedeće:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

7.5.2020.

Imenice

(ponavljanje)

1.

2.

3.

4.

5.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**LIKOVNA KULTURA –**  **Izrada čestitke za Majčin dan**

Razveselite vaše mame za Majčin dan i napravite čestitku od materijala koji vam je kući dostupan. Možete se koristiti kolažem, novinskim papirom, bojicama, flomasterima… Također možete čestitku ukrasiti cvijećem ili nekim drugim motivom. Kad završite s čestitkom ne zaboravite u nju napisati neku lijepu poruku mami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DODATNA NASTAVA IZ MATEMATIKE**

Zadatak prepišite u bilježnicu i riješite do idućeg četvrtka!

Luka, Matko, Petka i Lina skupljaju sličice. Luka je skupio osam sličica, Matko tri puta više od Luke, Petka isto koliko i Matko, a Lina četiri puta manje od Petke.

Koliko su sličica zajedno skupili?

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Za sutra još malo ponovite pravila za pisanje velikog slova u nazivima naseljenih mjesta, ulica i trgova.**

Veliki pozdrav svima!

Učiteljica Bojana